डीआरएस में हैं 'मामूली खामियां : आईसीसी  
आइसीसी ने कहा कि वह अंपायरों के सभी फैसलों (डीआरएस लिए गए और नहीं लिए गए) की करीबी जांच कर रहा है।
भारतीय कप्तान महेंद्र सिंह ने अंपायर के फैसलों की समीक्षा प्रणाली (डीआरएस) की सटीकता पर सवाल उठाए थे और सोमवार को अंतरराष्ट्रीय क्रिकेट परिषद (आईसीसी) ने स्वीकार किया कि डीआरएस में कुछ मामूली खामियां हैं।  आइसीसी ने कहा कि वह अंपायरों के सभी फैसलों (डीआरएस लिए गए और नहीं लिए गए) की करीबी जांच कर रहा है, जिसमें उसे डीआरएस में कुछ खामियां मिली हैं। डीआरएस के इस्तेमाल पर पिछले कुछ दिनों से बहस चल रही है।  इंग्लैंड के खिलाफ रविवार को चेस्टर ली स्ट्रीट में हुए पहले एकदिवसीय अंतरराष्ट्रीय मैच के दौरान राहुल द्रविड़ को विवादास्पद रूप से आउट करार दिया गया जबकि टीवी रिप्ले में दिख रहा था कि गेंद बल्ले से नहीं लगी है। इसके बाद धोनी ने डीआरएस की सटीकता पर सवाल उठाए थे।  आईसीसी ने कहा कि वह बॉल ट्रैकिंग की सटीकता और डीआरएस के अंतर्गत आए उन सभी फैसलों की जांच कर रहा है जिसकी समीक्षा के लिए अपील की जाती है और उनकी भी जिनकी समीक्षा नहीं की जाती। उसने कहा कि इसमें खुलासा हुआ है कि प्रौद्यौगिकी में कुछ मामूली खामियां हैं और प्रौद्यौगिकी हमेशा निर्णायक नहीं होती।  आईसीसी ने एक बयान में कहा, आईसीसी ने आज फिर से दोहराया कि वह हमेशा बॉल ट्रैकिंग की सटीकता, डीआरएस का आकलन करता रहा है और डीआरएस के अंतर्गत रेफर किए गए या समीक्षा के लिए नहीं आए सभी फैसलों की जांच कर रहा है और हमेशा करता रहेगा।